
בס"ד

בס"ד
פרשת ואתחנן, תשפ"ו, מספר 1678

יתרו
אש התמיד בסנה ובמעמד הר סיני

דוד כהן-צמח
חזיון הסנה (שמ' ג) מתאר את הקדשתו של משה לנביא שליח, ואת הטלת המשימה על שכמו לשחרור ישראל משעבוד מצרים. כבר בראשית דרכו חושף משה את עולמו ההגותי והתבוני דרך שלוש שאלות יסוד עליהן עמדתי בעבר.
 השאלות שהציג הן: מדוע לא יבער הסנה? מי אנכי כי אלך אל פרעה וכי אוציא את בני ישראל ממצרים? מה שמו? (שם:ג-יג). לשאלות אלה ניתן מענה חלקי, מעורפל וחידתי באותו חיזיון. לאחר ארבעים שנות נדודים במדבר, שנים גדושות באירועים סוערים, ניצב משה בערבות מואב ומסכם את התובנות, הלקחים והמסקנות שלו. ספר דברים כולו נכתב מתוך זווית הראייה הייחודית של משה והמבט המסכם האישי שלו על אירועי העבר.
  בדבריי להלן אבקש להראות כיצד בפרשתנו משה מציע מענה לאותן שלוש שאלות מהותיות שהעסיקו אותו בראשית דרכו; שאלות הכרוכות זו בזו. דומני שתשובה עקרונית אחת ניתנה לשלושתן, והתשובה היא: אש התמיד. 

שאלתו של משה "מִי אָנֹכִי כִּי אֵלֵךְ אֶל פַּרְעֹה וְכִי אוֹצִיא אֶת בְּנֵי יִשְׂרָאֵל מִמִּצְרָיִם" (שמ' ג:יא) היא שאלה ספונטנית וכנה, שיסודה בענווה אמיתית. בכתוב זה, לראשונה בתולדותיו, משה נוקט לשון "אנכי" בדיבורו. לדעתי, אפשר לומר שזהו הגילוי הראשון של ה"אני" שלו. הוא מודע לכובד המטלה שה' מטיל על שכמו, והוא חושש שאינו כשיר למלא את המשימה. יתרה מכך, משה מבין מדברי ה' (פס' ז-ח) שהמטרה היא לשחרר את ישראל מהשעבוד המצרי ולהעלותם לארץ כנען, על מנת להנחילם את הארץ. ברור שזו אינה רק משימת שחרור, אלא גם משימת הנהגה לאורך שנים רבות. בהיותו מודע לכובד האחריות הוא מביע את חששו הגדול אודות העתיד. והנה אחרי ארבעים שנות נדודים במדבר תחת הנהגתו הוא נפרד מהעם, תוך שהוא נושא נאום מסכם ובו הוא מבטא את הגותו ואת תביעותיו מהעם לגבי העתיד. וכך נפתח נאומו (דב' ד:א-ה): 

וְעַתָּה יִשְׂרָאֵל שְׁמַע אֶל הַחֻקִּים וְאֶל הַמִּשְׁפָּטִים אֲשֶׁר אָנֹכִי מְלַמֵּד אֶתְכֶם לַעֲשׂוֹת לְמַעַן תִּחְיוּ וּבָאתֶם וִירִשְׁתֶּם אֶת הָאָרֶץ אֲשֶׁר ה' אֱ-לֹהֵי אֲבֹתֵיכֶם נֹתֵן לָכֶם. לֹא תֹסִפוּ עַל הַדָּבָר אֲשֶׁר אָנֹכִי מְצַוֶּה אֶתְכֶם וְלֹא תִגְרְעוּ מִמֶּנּוּ לִשְׁמֹר אֶת מִצְוֺת ה' אֱ-לֹהֵיכֶם אֲשֶׁר אָנֹכִי מְצַוֶּה אֶתְכֶם... רְאֵה לִמַּדְתִּי אֶתְכֶם חֻקִּים וּמִשְׁפָּטִים כַּאֲשֶׁר צִוַּנִי ה' 
אֱ-לֹהָי לַעֲשׂוֹת כֵּן בְּקֶרֶב הָאָרֶץ אֲשֶׁר אַתֶּם בָּאִים שָׁמָּה לְרִשְׁתָּהּ. 

כאן משה מנסח מחדש את ה"אני" שלו. על השאלה "מי אנכי" הוא משיב "אָנֹכִי מְלַמֵּד אֶתְכֶם... אָנֹכִי מְצַוֶּה אֶתְכֶם... לִמַּדְתִּי אֶתְכֶם... כַּאֲשֶׁר צִוַּנִי ה' אֱ-לֹהָי." כלומר: ה' לימד אותי את החוקים, ואני הוא המורה המלמד שלכם.
 יש לתת את הדעת לעובדה מרתקת: כפי ש"אנכי" בדברי משה בשמ' ג:יא הוא "אָנֹכִי" הראשון שלו, גם כאן (דב' ד:א) "אָנֹכִי" הוא הראשון בנאומו בספר דברים! וכך סוף שליחותו של משה סוגר מעגל עם תחילת שליחותו. 

תוך כדי מענה לשאלה "מִי אָנֹכִי" משיב משה גם מענה חלקי לשאלה שהוא שאל אודות ה': "מה שמו"? (שמ' ג:יג). בשאלה זו כוונתו להבין את מהות הא-ל. כעת משה משיב לשאלה זו; הא-ל הוא, בין היתר, המורה המלמד של משה ושל ישראל.
 ואולם, השאלה הזו מחייבת מענה רחב ועמוק יותר. לכך מקדיש משה את המשך נאומו בפרשה. משה אומר: "כִּי מִי גוֹי גָּדוֹל אֲשֶׁר לוֹ אֱ-לֹהִים קְרֹבִים אֵלָיו כַּה' אֱ-לֹהֵינוּ בְּכׇל קׇרְאֵנוּ אֵלָיו" (דב' ד:ז). הגדרת הא-ל כמי שקרוב מאוד לעמו תואמת לדברי ה' בסנה "אֶהְיֶה אֲשֶׁר אֶהְיֶה", וכן "כִּי אֶהְיֶה עִמָּךְ" (שמ' ג:יב-יד).
 הביטוי העמום "אֶהְיֶה אֲשֶׁר אֶהְיֶה" עשוי להתפרש "ההווה עמהם שלעולם נוכח הוא להם".
 לפי פירוש זה שם ה' הוא ביטוי להוויה מתמדת, נוכחות מתמדת, הן בזמן והן במרחב. ומתוך העמקה נוספת בשאלת "מה שמו" מגיע משה למסקנה המתבקשת בדבר אחדות הא-ל:

כִּי שְׁאַל נָא לְיָמִים רִאשֹׁנִים אֲשֶׁר הָיוּ לְפָנֶיךָ לְמִן הַיּוֹם אֲשֶׁר בָּרָא
 אֱ-לֹהִים אָדָם עַל הָאָרֶץ וּלְמִקְצֵה הַשָּׁמַיִם וְעַד קְצֵה הַשָּׁמָיִם הֲנִהְיָה כַּדָּבָר הַגָּדוֹל הַזֶּה אוֹ הֲנִשְׁמַע כָּמֹהוּ. הֲשָׁמַע עָם קוֹל 
אֱ-לֹהִים מְדַבֵּר מִתּוֹךְ הָאֵשׁ כַּאֲשֶׁר שָׁמַעְתָּ אַתָּה וַיֶּחִי. אוֹ הֲנִסָּה אֱ-לֹהִים לָבוֹא לָקַחַת לוֹ גוֹי מִקֶּרֶב גּוֹי בְּמַסֹּת בְּאֹתֹת וּבְמוֹפְתִים וּבְמִלְחָמָה וּבְיָד חֲזָקָה וּבִזְרוֹעַ נְטוּיָה וּבְמוֹרָאִים גְּדֹלִים כְּכֹל אֲשֶׁר עָשָׂה לָכֶם ה' אֱ-לֹהֵיכֶם בְּמִצְרַיִם לְעֵינֶיךָ. אַתָּה הׇרְאֵתָ לָדַעַת כִּי ה' הוּא הָאֱ-לֹהִים אֵין עוֹד מִלְּבַדּוֹ (דב' ד:לב-לה).  

בעקבות כך, הניסוח העוצמתי של האני מאמין של עם ישראל: "שְׁמַע יִשְׂרָאֵל ה' אֱ-לֹהֵינוּ ה' אֶחָד" (דב' ו:ד). ברבות הימים התפרשה הצהרה זו על ידי הנביא זכריה (יד:ט. והשוו צפניה ג:ט): "בַּיּוֹם הַהוּא יִהְיֶה ה' אֶחָד וּשְׁמוֹ אֶחָד". כך ניתנה תשובה מובהקת לשאלת משה "מה שמו" – שמו אחד.

לאלה יש להוסיף את ההטעמה בדבר מופשטות דמותו של הא-ל: "קוֹל דְּבָרִים אַתֶּם שֹׁמְעִים וּתְמוּנָה אֵינְכֶם רֹאִים זוּלָתִי קוֹל" (דב' ד:יב). וכמובן, עיקר שליחותו של משה לשחרר את ישראל ממצרים מנוסחת בראש עשרת הדברות: "אָנֹכִי ה' אֱ-לֹהֶיךָ אֲשֶׁר הוֹצֵאתִיךָ מֵאֶרֶץ מִצְרַיִם מִבֵּית עֲבָדִים" (דב' ה:ו). בהתאם לכך יוגדר הא-ל א-לוהי החירות. לשאלת משה בחזיון הסנה, מה טיבו ומה מהותו של הא-ל שהתגלה אליו, ניתנת כאן תשובה תמציתית ועקרונית: ה' הוא א-לוהי החירות.

השאלה "מדוע לא יבער הסנה" לא קיבלה מענה כלשהו באותו המעמד המתואר בשמ' ג'. שלמה מאנדלקרן מציג בהערה קצרה את דברי ר"י אבן ספיר, שהסנה הוא "אילן שנהפך לאבן... וזה טעם והסנה איננו אכל, שאינו מסוגל להאחז בו האש, ולפיכך התפלא על המראה".
 ואומנם, ר' יעקב ספיר הלוי תיעד את הגעתו להר סיני, למקום בעירת הסנה, והבחין בתופעה יוצאת דופן; צמחים שונים על ההר אינם באמת צמחים אלא סלעים הנראים כצמחים.
 בעקבות כך הוא כותב: "והרי הוא אבן והוא לא נתן למאכולת אש... והיה א"כ תמיהתו מה שהסנה איננו אכל ולא מה שהיה בוער". כלומר, משה תמה על התופעה שהסנה, שהוא חומר בערה מובהק, איננו מתכלה על ידי האש. האש בוערת והסנה נותר שלם. הסבר מעניין זה מקבל לכאורה תימוכין באופן עקיף מהמקרא עצמו. הכתוב בשמ"א יד:ד מציין שן סלע ששמו סנה.
 האם משה בפרשתנו הגיע לאותה התובנה שמציג אבן ספיר? נראה לי שיש בסיס להנחה זו:   הַסְּנֶה בֹּעֵר בָּאֵשׁ (שמ' ג:ב); 
הָהָר בֹּעֵר בָּאֵשׁ (דב' ד:יא; ה':כ; ט:טו)

הביטוי "הָהָר בֹּעֵר בָּאֵשׁ" מופיע 3 פעמים בספר דברים והוא מהווה מקבילה מעניינת לביטוי "הַסְּנֶה בֹּעֵר בָּאֵשׁ". יש לציין כי מבנה כזה אינו קיים עוד במקרא. נראה לי שהקבלה זו עשויה ללמד שמשה המיר את הביטוי "הַסְּנֶה" בביטוי "הָהָר". הווי אומר, הסנה אומנם איננו צמח אלא צוק הררי. מה שבער מול עיניו בעבר הרחוק היה הר שבוער באש, ומראה זה חזר שוב במעמד הר סיני. וכך גם בברכת משה (דב' לג:טו-ז) הוא מצרף את "שֹׁכְנִי סְנֶה" להררי קדם ולגבעות עולם. ביטוי נוסף להקבלה בין חזיון הסנה למעמד הר סיני הוא הצירוף "מִתּוֹךְ הַסְּנֶה" שמופיע פעמיים בשמ' ג':ב,ד. בהקבלה לכך מופיע הביטוי "מִתּוֹךְ הָאֵשׁ" עשר פעמים בתיאורי מעמד הר סיני (דב' ד:יב,טו,לג,לו; ה:ד,יט,כא,כג; ט:י; י:ד). הסבר פיסיקלי זה איננו עומד על מקורה של האש ועל הסוגיה התאולוגית של התגלות הא-ל. הסבר זה גם אינו תורם דבר להבנת הסנה הבוער כסמל וכמשל. ברור לחלוטין שסמל האש הבוערת הוא עיקרו של חזיון הסנה וחזיון ההתגלות במעמד הר סיני. מנקודת ראות תאולוגית נראה לי, שהאש עשויה לסמל הן את ה' והן את משה; הן את השולח והן את הנביא השליח. כיצד מסמלת האש את ה'? 

       מהנאמר לעיל עולה, שהסנה איננו מתכלה באש מפני שאין מדובר בצמח ממש, אלא באבן. כאשר חומר הבערה הוא חומר שאיננו מתכלה אזי האש הבוערת עשויה להיות אינסופית, להתמשך לנצח. יתכן שזהו הרעיון המרכזי בדימוי הסנה הבוער. הווי אומר, ה' הוא נצחי. כידוע, על המזבח במשכן בערה אש התמיד (ויק' ו:ה-ו). הביטוי החוזר בכתוב זה "לֹא תִכְבֶּה... לֹא תִכְבֶּה" מסמל את נצחיות הא-ל. אשר על כן, האמירה בפרשתנו "כִּי ה' אֱ-לֹהֶיךָ אֵשׁ אֹכְלָה הוּא אֵל קַנָּא" (ד:כד) יש בו מן הרמיזה ליכולת של ה' להעניש את החוטאים בכל עת ובכל מקום, הואיל והוא נצחי ואינסופי. כך גם בדיבר השני בעשרת הדיברות: "כִּי אָנֹכִי ה' אֱ-לֹהֶיךָ אֵל קַנָּא פֹּקֵד עֲוֺן אָבֹת עַל בָּנִים עַל שִׁלֵּשִׁים וְעַל רִבֵּעִים לְשֹׂנְאָי. וְעֹשֶׂה חֶסֶד לַאֲלָפִים לְאֹהֲבַי וּלְשֹׁמְרֵי מִצְוֺתָי" (ה:ט-י). לאותה בערה נצחית רומז גם הכתוב: "ומראה כבוד ה' כאש אכלת בראש ההר" (שמ' כד:יז). מעניין לא פחות ההיגד "כִּי ה' קַנָּא שְׁמוֹ אֵ-ל קַנָּא הוּא" (שמ' לד:יד). ייתכן שהצירוף "קנא שמו" הוא מענה לשאלת משה "מה שמו". התשובה תהיה לפיכך: הנצחי.
 

הסנה הבוער משתקף בתיאור ההתגלות של המלאך לגדעון (שו' ו:יא-כד). כאן ארמוז רק לסלע עליו מגיש גדעון את מנחתו ולביטוי "וַתַּעַל הָאֵשׁ מִן הַצּוּר" (פס' כ-כא). הוא הדין למנחתו של מנוח (שו' יג:יט-כ) המועלית על הצור המשמש כמזבח, ומלאך ה' עולה באש מהמזבח. אפשר לסכם: המזבח עליו יוקדת אש התמיד עשוי לסמל את הסנה הבוער ואת ההר הבוער. כינויי ה' במקרא כגון צור, סלע, אבן (בר' מט:כד; דב' לב:ד; תה' יח:ג ועוד) וכיו"ב נתפסים עתה באור חדש.      

       אשר לדמותו של הנביא השליח משה, שכבר בתחילת דרכו שאל "מִי אָנֹכִי", אבקש להתמקד בפירוש המבוסס על הביטוי "בְּלַבַּת אֵשׁ" (שמ' ג:ב) במשמעות לב של אש. דומני שחשיבות המונח "לב" בהקשר של אש עולה מתוך עיון בפרשתנו. כאמור, הצירוף "מִתּוֹךְ הָאֵשׁ" בא תכופות בפרשה ויתכן שהוא מכוון לפירוש "מלב האש" כפי שעולה מחזיון הסנה.
 לשאלתו זו ה' משיב: "כִּי אֶהְיֶה עִמָּךְ וְזֶה לְּךָ הָאוֹת כִּי אָנֹכִי שְׁלַחְתִּיךָ" (שמ' ב:יב). לא פורש כיצד יהיה עימו ומהו האות. "אֶהְיֶה" בהקשר זה מסמל את ה', רוצה לומר, ה' עם משה. כיצד הוא עם משה? על כך משיב רש"י:

וזה המראה אשר ראית בסנה לך האות כי אנכי שלחתיך, וכדאי אני להציל, כאשר ראית הסנה עושה שליחותי ואיננו אוכל, כך תלך בשליחותי ואינך ניזוק. 

פירוש מופלא זה המשווה את משה לסנה הבוער שאיננו אוכל משמש נקודת מוצא להבנת דברי ירמיהו:
כִּי הָיָה דְבַר ה' לִי לְחֶרְפָּה וּלְקֶלֶס כׇּל הַיּוֹם. וְאָמַרְתִּי לֹא אֶזְכְּרֶנּוּ וְלֹא אֲדַבֵּר עוֹד בִּשְׁמוֹ וְהָיָה בְלִבִּי כְּאֵשׁ בֹּעֶרֶת עָצֻר בְּעַצְמֹתָי וְנִלְאֵיתִי כַּלְכֵל וְלֹא אוּכָל (כ:ח-ט).

ירמיהו, כמשה בשעתו, מסרב להביא את דבר ה' לעם. הוא אינו מעוניין לדבר בשם ה'. ואולם דבר ה' הוא כאש בוערת בליבו ובעצמותיו, ומייסרת אותו. הוא אינו מסוגל להכיל את האש הגדולה הזו, אך הוא מחויב להמשיך במשימה הנבואית. האש בליבו מייצגת את ה' שנמצא עימו ברציפות כמו הסנה הבוער ואיננו אוכל, וכמו אש התמיד. האש מייסרת אותו אך גם מדרבנת אותו וממריצה אותו לנבא. זו המשמעות העמוקה של דברי ה' למשה "כִּי אֶהְיֶה עִמָּךְ". במעמד הר סיני "הָאֵשׁ הַגְּדֹלָה" הזו (דב' ד:לו; ה:כב; יח:טז) מאיימת על העם כולו, ואולם משה הוא היחיד שמסוגל לעמוד במחיצתה ואינו ניזוק, כדברי רש"י. כך גם הסנה הבוער שמוגדר "הַמַּרְאֶה הַגָּדֹל" (שמ' ג:ג) אינו מהווה סכנה למשה, כי ה' עִמּוֹ. סיכומו של דבר: אש התמיד הנצחית מייצגת את ה', את משה, ואת הסנה הבוער.  
דף שבועי, גיליון 1678, פרשת ואתחנן, תשפ"ו
הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

עורכת לשון: רחל הכהן שיף
*  ד"ר דוד כהן-צמח, מרצה למקרא במכון כרם, מכללת דוד ילין, ירושלים.


�  ראו מאמרי: "משה הלוחם ומשה ההוגה", דף שבועי לפרשת שמות, תשפ"ה.


�  ראו למשל דברי רמב"ן לדב' א:ה: "הואיל משה באר את התורה ... לבאר אותם ולחדש בהם דברים ... והזכיר כן להודיע כי מעצמו ראה לעשות כן ולא ציווהו ה' בזה", והשוו גם דברי אברבנאל.


�   כך נוסד הכינוי "משה רבנו".


�  השורש למ"ד הוא מאפיין מובהק של סגנונו של משה בספר דברים, ונעדר לחלוטין מארבעת החומשים הראשונים. ראו מאמרי: "תפיסת החינוך בספר דברים: עיון בשורשים למ"ד ויר"ה", אור למאיר, ספר היובל למאיר גרובר (עורך: שמיר יונה), הוצאת אוניברסיטת בן גוריון, באר שבע תש"ע, עמ' 237-225.


�   ראו רמב"ן לשמ' ג:יד.


�  מ"מ בובר, מלכות שמים, ירושלים תשכ"ה, עמ' 91.


�  מול האנושות ה' הוא הבורא, אך מול ישראל הוא ההווה, הנוכח.


�  ש. מאנדלקרן, קונקורדנציה לתנ"ך, ירושלים – תל אביב תשל"ח, עמ' 801.


�  ראו יעקב ספיר הלוי, אבן ספיר, חברת מקיצי נרדמים, חלק ראשון, פרק י"ד Lyck 1866. 


�  ראו הערה 8 לעיל וכן בעמ' 1488.


� לעניין "אל קנא" ומשמעותו המוחלטת והאינסופית ראו: מאיר וייס, "מבעיות 'תורת הגמול' המקראית", תרביץ שנה לב (תשכ"ג), עמ' 18-1. ולעניין "קנא שמו" ראו דברי שלמה דב גויטיין, עיונים במקרא, תל אביב תשי"ח, עמ' 331-318. 


� השוו פירוש ראב"ע הארוך לשמ' ג:ב, תורת חיים,  ירושלים תשנ"ג, והערת העורך מ"ל קצנלבוגן, המציין שם את הביטוי "עד לב השמים" מפרשתנו (דב' ד:יא). ביטוי זה הוא חלק מהנאמר "וְהָהָר בֹּעֵר בָּאֵשׁ עַד לֵב הַשָּׁמַיִם", אשר לטעמי רומז לחזיון הסנה כנרמז לעיל. 

